ซื้อลงทุนยาว TTCL อีกไม่นานเกินรอโรงไฟฟ้าถ่านหินกุญแจสำคัญดันกำไร
โบรกฯแนะซื้อลงทุนยาว TTCL เชื่อผลประกอบการครึ่งปีหลังสูงกว่าครึ่งปีแรก กุญแจสำคัญโครงการโรงไฟฟ้าถ่านหิน 1280 MW. ใกล้ได้ข้อสรุป ราคาเป้าหมาย 12 เดือน (ไม่รวมงานโรงฟ้าถ่านหิน) 36.70 บ./หุ้น
10 ก.ย. 2558

บล.เมย์แบงก์ กิมเอ็ง (ประเทศไทย) ระบุในบทวิเคราะห์ (10 ก.ย.) ว่า ฝ่ายวิจัยยังคงชอบบริษัท ทีทีซีแอล จำกัด (มหาชน) หรือ TTCL และคงคำแนะนำ ซื้อลงทุนระยะยาว โดยเชื่อว่าผลประกอบการครึ่งปีหลังของปี 58 จะสูงกว่าในครึ่งปีแรกจากอัตราการทำกำไรขั้นต้น (GP) และรายได้ที่ดีขึ้น
ขณะที่งานในมือที่เริ่มมีขนาดใหญ่ขึ้นและมีอายุงานนานขึ้น โดยกุญแจสำคัญคือโครงการโรงไฟฟ้าถ่านหิน 1280 MW. ที่ใกล้ได้ข้อสรุปจะส่งผลตั้งแต่โครงสร้างของบริษัทให้แตกต่างจากเดิมสิ้นเชิง ซึ่งมองว่าเป็นปัจจัยบวกที่จะทำให้บริษัทสามารถเติบโตในระยะยาวและมีจุดเด่นมากกว่าการเป็น EPC Contractor
สำหรับราคาเป้าหมาย 12 เดือน (ไม่รวมงานโรงฟ้าถ่านหิน 1280 MW) เท่ากับ 36.70 บาท/หุ้น จากประเมินมูลค่าธุรกิจรับเหมาก่อสร้างที่ 30.50 บาท/หุ้นด้วยวิธี PER ที่ 25.5 เท่า (0.5SD ย้อนหลัง 7 ปี) และมูลค่าจากธุรกิจไฟฟ้าอื่นๆ 6.20 บาท/หุ้น ทั้งนี้อยู่ระหว่างการปรับมูลค่าที่เหมาะสมตั้งแต่ปี 2559 เพิ่มขึ้นจากโรงไฟฟ้า โดยเบื้องต้นมองที่ส่วนเพิ่ม +/- 15 บาท/หุ้น